|  |  |  |  |
| --- | --- | --- | --- |
|  | 09.12.2016 | Nr. | 321-2-10357 |
|  |  |  |  |
| Uz | 10.11.2016 | Nr. | b/n |

**Latvijas Lauku tūrisma asociācijas “Lauku ceļotājs”**

prezidentei A. Ziemeles kundzei

*Par atklāto vēstuli*

*“Likumdevēji izslēdz gaismu Latvijas laukos”*

Ekonomikas ministrija ir saņēmusi Latvijas Lauku tūrisma asociācijas “Lauku ceļotājs” 2016.gada 10.novembra vēstuli (turpmāk tekstā – vēstule) par situāciju lauku tūrisma uzņēmējdarbībā un izsaka pateicību par aktīvo iesaistīšanos uzņēmējdarbības vides uzlabošanas priekšlikumu sniegšanā.

Ekonomikas ministrija piekrīt vēstulē paustajam viedoklim, ka izmaiņas normatīvajos aktos saistībā ar uzņēmējdarbības vidi, tostarp nodokļu jomā, ir jāizdiskutē ar tiem uzņēmējiem un to pārstāvošajām organizācijām, kurus tiešā veidā ietekmē plānotās izmaiņas, turklāt uzskatām, ka jebkādām izmaiņām jābalstās uz kvalitatīviem ietekmes novērtējumiem. Vienlaikus savas kompetences ietvaros vēlamies informēt par turpmākajiem pasākumiem uzņēmējdarbības vides uzlabošanai.

Diskusijās ar uzņēmumus pārstāvošajām organizācijām, kā arī uzņēmumiem, Ekonomikas ministrija ir identificējusi konkrētas problēmas un iespējamos risinājumus uzņēmējdarbības uzsākšanas un mazās uzņēmējdarbības ekosistēmas sakārtošanai. Ministru kabinets 2016.gada 27.septembra sēdē (sēdes protokols Nr.48 52.§) apstiprināja Ekonomikas ministrija izstrādāto “Konceptuālo ziņojumu par uzņēmējdarbības uzsākšanas un mazās uzņēmējdarbības ekosistēmu” (turpmāk tekstā – Koncepcija), kur cita starpā piedāvāts risinājums ne tikai strauji augošu tehnoloģiju uzņēmumu atbalstam, kā rezultātā ir izstrādāts un Saeimā 2. lasījumā apstiprināts likumprojekts “Jaunuzņēmumu darbības atbalsta likums”, bet arī sniegti priekšlikumi uzņēmējdarbības uzsācējiem un uzņēmumiem ar mazu ikgadēju apgrozījumu (ieņēmumiem). Iepriekš minētajā Ministru kabineta sēdē tika pieņemt lēmums, 2017.gada pirmajā pusgadā atkārtoti izvērtēt Ekonomikas ministrijas izstrādātajā Koncepcijā piedāvātos risinājumus uzņēmējdarbības vides uzlabošanai uzņēmējdarbības uzsācējiem un uzņēmumiem ar mazu ikgadēju apgrozījumu (ieņēmumiem), t.s. dzīvesstila uzņēmumiem, kā arī izstrādāt ar šo priekšlikumu stāšanos spēkā saistītos normatīvos aktus.

Ekonomikas ministrijas ieskatā ir nepieciešams izstrādāt normatīvo regulējumu, kas paredz turpmākus atvieglojumu ne tikai uzņēmējdarbības uzsācējiem un strauji augošiem uzņēmumiem, bet arī tiem uzņēmumiem, kas šobrīd darbojas mikro uzņēmuma nodokļa maksāšanas statusā. Pretējā gadījumā pastāvēs augsts risks, ka šie uzņēmumi nebūs spējīgi turpināt komercdarbību normālajā nodokļu maksāšanas režīmā, ņemot vērā to mazo apgrozījumu (ieņēmumus) un peļņu, kā rezultātā tiks atstāta negatīva ietekme uz tautsaimniecības attīstību un valsts budžeta ilgtspēju. Vēršam uzmanību, ka attiecībā uz dzīvesstila uzņēmumiem galvenais uzdevums Koncepcijā piedāvātajiem priekšlikumiem ir radīt priekšnosacījumus, lai paši mazākie uzņēmēji var veikt saimniecisko darbību, tādejādi sekmējot tautsaimniecības attīstību un mazinot ēnu ekonomikas risku (ar pilnu Koncepcijas tekstu var iepazīties: <http://likumi.lv/doc.php?id=285096>).

Ekonomikas ministrija ir atvērta Latvijas Lauku tūrisma asociācijas “Lauku ceļotājs” priekšlikumiem un iespēju ietvaros ņems vērā vēstulē pausto viedokli, kā arī turpmāko normatīvo aktu izstrādē veicinās diskusijas ar uzņēmumiem un to pārstāvošajām organizācijām.

Valsts sekretāra vietnieks R.Aleksejenko

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Aršauska, 67013238
Linda.Arsauska@em.gov.lv